DA wil OB uit pos laat ontslaanAdv. Busisiwe Mkhwebane, die openbare beskermer. Dit volg nadat die Suid-Afrikaanse Reserwebank (SARB) Mkhwebane se onafhanklikheid bevraagteken het nadat sy na bewering haar “regstellende stappe” om die mandaat van die SARB te verander met die presidensie se regsadviseurs en die Staatsveiligheidsagentskap bespreek het, sonder om ander partye soos die Reserwebank die geleentheid te bied om daarop te antwoord. DA-LP Glynnis Breytenbach het gesê dié inligting wat in ŉ bykomende beëdigde verklaring vervat is wat deur die SARB ingedien is, “toon duidelik dat Mkhwebane nie op ŉ onpartydige manier optree nie, maar haar opdragte van die Uniegebou af kry”. “Die DA sal daarom aan Baleka Mbete, die speaker van die nasionale vergadering, skryf om te versoek dat hierdie saak deur die betrokke portefeuljekomitee hanteer word kragtens reël 337 en 338 van die Nasionale Vergadering,” het Breytenbach gesê. Die Grondwet stel duidelik die voorwaardes waaraan voldoen moet word voordat ŉ OB deur die president uit sy of haar pos verwyder kan word. Dit sluit in dat die relevante komitee in die parlement ŉ ondersoek moet doen en indien daar bevind word dat daar “wangedrag, onvermoë of onbevoegdheid” is, kan ŉ besluit by die Nasionale Vergadering ter tafel gelê word waar ŉ tweederdemeerderheid dit moet goedkeur. Die hooggeregshof in Pretoria het in Augustus Mkhwebane se aanbeveling dat die parlement die Grondwet en die mandaat van die SARB moet verander, ter syde gestel. In ŉ bykomende verklaring wat Dinsdag aan die lig gekom het, bevraagteken die SARB Mkhwebane se onafhanklikheid en verwys na haar vergaderings met pres. Jacob Zuma se regsadviseurs en die Staatsveiligheidsagentskap voordat sy haar finale verslag bekendgestel het. Die SARB het gesê hoewel die president toegelaat word om op die finale verslag kommentaar te lewer is geen ander partye, waaronder die SARB, hierdie geleentheid gegun nie.